**Månedsbrev fra Alvelandet januar 2023**

«*Gå i skogen, gå i skogen.
 Hogge ved, hogge ved.
 Fryse på føttene, fryse på føttene.
 Springe, springe hjem, springe, springe hjem*»

Hei alle foreldre på Alvelandet!
2023 – et nytt år er i gang og vi skal begynne med nytt tema – arbeid, men først noen tilbakeblikk.

Solsnudagen 21.desember ble markert med tente lykter. Nå ser vi at dagene blir lysere og lysere, og det er herlig! I desember fikk alle juleavis fra Haugtussa barnehage med mange planer og aktiviteter for adventstiden: lussekatter og pepperkakebaking. Barna likte godt å bake, men det kjekkeste var å smake. Glitterkongler og fuglemat. Kjekt å få oppleve frost og snø over litt tid her i Stavanger. Lek og aking i snøen. Felles adventsamlinger med julesanger og dagens nisse, Luciafeiring og nissefest. Vi opplevde at vi klarte å skape mange gode opplevelser sammen med barna og det ble en forventningsfull tid.

Det er vinter og vi håper på mer snø. Frost og snø inspirerer til utforskende motorisk lek. I februar starter vi opp med årets eventyrperiode. Vi finner eventyret vårt i eventyreske. Vi skal velge et felles eventyr for hele barnehagen.
Vi vil stimulere til fantasi og kreativitet ved bruk av de estetiske fagene: forming, musikk og drama. Ved å fortelle og dramatisere eventyret motiverer vi barna til å leke og gå inn i roller. Rolleleken er viktig for barns utvikling av språk og sosial kompetanse. Å lytte til språk og rytme i sang og musikk bidrar til språkstimulering.

**Viktige datoer**
Vi begynner med turdag på onsdag, med noen unntak. Da går vi fra barnehagen ca. kl 9.30, og ønsker at barna er levert og kledd for tur innen den tid.

Vikarer: Camilla og Stine har vært vikarer nå i januar, med unntak av noen dager.

* 4.januar: Vi har tilvenning av nytt barn nå i januar.
* 16.januar: Vi feirer 3 års dag, Gratulere!
* 25.januar: Velkommen til foreldremøtet på Alvelandet onsdag 25.januar, se mail

Vinterhilsen fra Alvelandet 😊 «Alle killebukkene på haugen sprang,
 spurte om…….var hjemme, mammaen
 til………svarte JA og alle killebukkene
 de ble så glad.
 (eller: mammaen til ……..svarte NEI,
 og alle killebukkene de ble så lei.)»